ทันเกมส์ ภาคบ่าย – บล.ไทยพาณิชย์
สรุปทิศทางตลาดภาคเช้า และแนวโน้มการลงทุนภาคบ่าย โดย บล.ไทยพานิชย์ 
17 ก.พ. 2559

สรุปภาวะตลาดภาคเช้า : SET พลิกย่อตัว – SET เปิดปรับตัวลงในวันนี้ โดยรวมดัชนีตลาดหุ้นในภูมิภาคเริ่มหมดแรง เช่นเดียวกับค่าเงินหยวนที่กลับมาอ่อนค่าอีกครั้ง กดดันSET index ปรับตัวลงในช่วงเช้าวันนี้มาปิดตลาดที่ระดับ 1,282.07 จุด -7.29 จุด หรือ -0.6% ด้วยมูลค่าซื้อขายระดับ 2.3 หมื่นลบ. หุ้นกลุ่มหลักที่ปรับตัวลงกดดันตลาดได้แก่ ก่อสร้าง -2.4%, สื่อสาร -1.2% และธนาคาร -1.1% ในขณะที่ ขนส่ง +1.7% และท่องเที่ยว +0.7% ปรับตัวขึ้นหนุนตลาด ด้านค่าเงินบาททรงตัวอยู่ในกรอบ 35.60-35.70 บาท เปลี่ยนแปลงไม่มากนักจากช่วงเช้า
กลยุทธ์ที่แนะนำ :  ช่วงบ่าย: คาดช่วงบ่ายแกว่งผันผวน โดยรวมคาดยังไม่มีปัจจัยใดๆเข้ามากดดันตลาดมากนัก นอกจากการเคลื่อนไหวของดัชนีตลาดหุ้นในภูมิภาค ข่าวด้านการประชุมระหว่างผู้ผลิตน้ำมันขนาดใหญ่เริ่มหมดความน่าสนใจในตลาดไป คาด SET จะแกว่งในกรอบแนวโน้มขาลงต่อ โดยให้แนวรับที่ 1,275 และ 1,267 จุด ในขณะที่การฟื้นตัวจะมีแนวต้านที่ระดับ 1,290 และ 1,300 จุด แนะเก็งกำไรจากการแกว่งตัวของดัชนี หุ้นแนะนำทางเทคนิคบ่ายนี้ได้แก่ TWPC (รับ 7.00 ต้าน 7.35 cut 6.90)
 